Kita vertus, užregistruotas nedidelis 2 proc. 2012–2014 m. ES importo iš Kolumbijos sumažėjimas (nuo 8 040 iki 7 867 mln. EUR). Tai daugiausia lėmė pagal didžiausio palankumo režimą be muito įvežamų produktų importo sumažėjimas (197 mln. EUR), nors pagal susitarimą visiškai liberalizuotų produktų ES importas gerokai padidėjo (71 mln. EUR). Tačiau pažymėtina, kad sumažėjimas užregistruotas 2013 m., o 2014 m. (palyginti su 2013 m.) ES importas iš Kolumbijos padidėjo 533 mln. EUR arba 7 proc. Iš tikrųjų lyginant pirmuosius susitarimo taikymo metus, t. y. 2013 m. rugpjūčio mėn.–2014 m. liepos mėn., su tuo pačiu praėjusių metų laikotarpiu, ES importas iš Kolumbijos faktiškai padidėjo 10 proc.

Kolumbijos importas iš ES 2012–2014 m. gerokai padidėjo – nuo 4 870 mln. EUR iki 6 602 mln. EUR (36 proc.). Tačiau pažymėtina, kad importas daugiausia (23 proc.) padidėjo 2013 m., o susitarimą pradėta taikyti tik 2013 m. rugpjūčio mėn., todėl susitarimo negalima laikyti vienintele tokio padidėjimo priežastimi. Tai patvirtina ir tai, kad didžiausias padidėjimas (1 133 mln. EUR arba 42 proc.) pastebėtas tarp produktų, kurie jau įvežami pagal didžiausio palankumo režimą be muito. Vis dėlto pagal susitarimą visiškai liberalizuotų produktų importas į Kolumbiją iš ES taip pat nemažai padidėjo – 306 mln. EUR arba 43 proc. Pagal susitarimą iš dalies liberalizuotų produktų importas padidėjo 27 proc., o produktų, kuriems taikomos lengvatinės tarifinės kvotos, – 71 proc. (nors pradinis jų importo lygis ir buvo labai mažas – 21 mln. EUR). Dėl tokios teigiamos raidos Kolumbijos importo iš ES dalis padidėjo nuo 11 proc. 2012 m. iki 14 proc. 2014 m.

Per pirmus dvejus susitarimo įgyvendinimo metus iš Peru į ES eksportą vykdė 1 133 naujos įmonės, 38 proc. jų veikia žemės ūkio sektoriuje. Dauguma (97,4 proc.) naujų eksportuojančių įmonių yra MVĮ, tačiau didžiųjų naujų eksportuotojų (likusių 2,6 proc., t. y. 30 įmonių) eksportas sudaro 68 proc. visos naujų įmonių eksporto vertės. Per tą patį laikotarpį eksportas iš Peru į ES vykdytas pagal 370 naujų tarifų eilučių (10 skaitmenų), bendra jo vertė sudarė 60 mln. JAV dolerių (0,5 proc. viso eksporto, pusę jo sudaro žalia nafta).

Kalbant apie ES importą iš Peru, importas sumažėjo 21 proc. nuo 6 072 mln. EUR 2012 m. iki 4 789 mln. EUR 2014 m. Taip pat pastebėta, kad daugiausia (34 proc.) sumažėjo jau pagal didžiausio palankumo režimą be muito įvežamų produktų importas. Visų kitų produktų grupėse užfiksuotas padidėjimas, ypač tarp produktų, kurie pagal susitarimą yra visiškai liberalizuoti (22 proc.), iš dalies liberalizuoti (11 proc.), produktų, kuriems taikomas didžiausio palankumo režimo muitas ir kurie pagal susitarimą nebuvo liberalizuoti (12 proc.), ir produktų, kuriems taikoma lengvatinė tarifinė kvota (102 proc.).

Peru importas iš ES 2014 m. sumažėjo 4 proc. (iki 3 716 mln. EUR), palyginti su 2012 m. (3 891 mln. EUR). Iš esmės tai atitinka Peru importo iš kitų pasaulio šalių mažėjimo tendenciją (3 proc.). Tačiau šį sumažėjimą daugiausia lėmė tai, kad sumažėjo (10 proc.) produktų, įvežamų be muito pagal didžiausio palankumo režimą, nors produktų, kurie pagal susitarimą visiškai liberalizuoti, importas padidėjo 19 proc., iš dalies liberalizuotų produktų importas padidėjo 15 proc., o produktų, kuriems taikomos lengvatinės tarifinės kvotos – 86 proc. (nors ir nuo labai mažo pradinio lygio). Įdomu, kad produktų, kuriems pagal susitarimą netaikomos lengvatinės sąlygos, todėl taikomas didžiausio palankumo režimo muitas, importas į Peru iš ES padidėjo 14 proc., nors tų pačių produktų importas į Peru iš kitų pasaulio šalių padidėjo tik 3 proc.

Kitas svarbus pokytis yra tai, kad nuo susitarimo taikymo pradžios iki 2014 m. pabaigos eksportą iš Kolumbijos į ES vykdė 526 naujos įmonės; 328 iš jų eksportas sudarė mažiau negu 10 000 JAV dolerių ir tik 8 įmonių eksportas sudarė daugiau kaip 1 mln. JAV dolerių – iš to matyti, jog greičiausiai tai mažos įmonės. Per tą patį laikotarpį užregistruotos 336 naujos Kolumbijos eksporto į ES tarifų eilutės, o pagrindiniai eksportuojami produktai yra labai įvairūs: tunas (4 615 647 JAV doleriai per stebimą laikotarpį), savaeigiai mechanizmai (3 109 501 JAV doleris) ir anyžiniai likeriai (1 691 638 JAV doleriai).

2.4Tarifinių kvotų naudojimas

1 lentelėje parodyta, kaip naudotasi ES Kolumbijai ir Peru nustatytomis tarifinėmis kvotomis. Kolumbija ir Peru iš tikrųjų naudojasi tik cukranendrių arba cukrinių runkelių cukraus ir chemiškai grynos sacharozės tarifinėmis kvotomis, Peru iš dalies naudojasi saldžiųjų kukurūzų tarifinėmis kvotomis, o likusios tarifinės kvotos panaudotos ne visos arba nepanaudotos iš viso.

1 lentelė. Kolumbijai ir Peru nustatytų tarifinių kvotų panaudojimas

Kolumbijai nustatytų tarifinių kvotų panaudojimas Peru nustatytų tarifinių kvotų panaudojimas 2013 m. 2014 m. 2013 m. 2014 m. Cukranendrių cukrus ir chemiškai gryna sacharozė 88,40 % 85,72 % 100 % 100 % Kiti konditerijos gaminiai iš cukraus 1,37 % 1,32 % 0,02 % 0,01 % Kukurūzai 0,7 % 3 % Saldieji kukurūzai 21 % 76 %

Šaltinis: TARIC.

Kita vertus, galima pažymėti, kad ES naudojasi Kolumbijos nustatytomis tarifinėmis kvotomis grybams, pieno gaminiams, tokiems kaip pieno ir grietinėlės milteliai, išrūgos ir sūris, taip pat preparatams kūdikiams, saldiesiems kukurūzams, kiek mažiau – valgomiesiems ledams ir konditerijos gaminiams iš cukraus. Peru 2014 m. naudotasi tik valdomųjų ledų, 2015 m. pirmąjį pusmetį – pieno ir sviesto tarifinėmis kvotomis. 2 lentelėje parodyta, kaip ES naudojosi visomis Kolumbijos ir Peru nustatytomis tarifinėmis kvotomis.

2 lentelė. Europos Sąjungai nustatytų tarifinių kvotų panaudojimas

ES tarifinių kvotų panaudojimas Kolumbijoje ES tarifinių kvotų panaudojimas Peru 2013 m. 2014 m. 2013 m. 2014 m. Grybai 1,57 % 4,95 % Pieno ir grietinėlės milteliai 0,00 % 34,92 % Išrūgos 57,60 % 49,96 % Preparatai kūdikiams 40,45 % 67,50 % Saldieji kukurūzai 0,42 % 54,18 % Valgomieji ledai 5,26 % 13,35 % 0 % 90 % Sūris 9,07 % 8,02 % Konditerijos gaminiai iš cukraus 1,82 % 3,41 % Pienas 4 %

Šaltinis: DIAN Colombia ir SUNAT Peru.

2.5Prekyba paslaugomis ir tiesioginės užsienio investicijos (TUI)

Prekybos paslaugomis duomenys teikiami labai vėluojant. Tuo metu, kai buvo rengiama ši ataskaita, turėti tik 2013 m. duomenys, todėl, turint galvoje, kad susitarimas su Peru taikomas nuo 2013 m. kovo mėn., o su Kolumbija – nuo 2013 m. rugpjūčio mėn., buvo galima atlikti tik ribotą analizę.

2013 m. ES paslaugų eksportas į Peru sudarė 1,215 mlrd. EUR ir, palyginti su praėjusiais metais, sumažėjo 18 proc. Tuo pačiu metu paslaugų importas į ES iš Peru sudarė 839 mln. EUR ir, palyginti su 2012 m., sumažėjo 4 proc. 2013 m. ES TUI portfelis Peru sudarė 7,678 mlrd. EUR, o Peru TUI portfelis ES siekė 218 mln. EUR.